कुदरा रेलवे स्टेशन पर ट्रेन का घंटों इंतजार। फिर एक ट्रेन आई। उसका नाम याद नहीं। पर वह गया जाने वाली ट्रेन थी। हमलोग उस ट्रेन से गया पहुंच गए। बीच में शिवसागर रोड, कुम्हऊं, सासाराम, करवंदिया, डेहरी आन सोन , अनुग्रह नारायण रोड, फेसर जैसे स्टेशन आ। फेसर नाम सुनकर मुझे खूब हंसी आई। क्या नाम है। गया का रेलवे स्टेशन बहुत बड़ा था। कई प्लेटफार्म। रात की रोशनी में मेरी आंखे चौंधियां गईं। पिताजी ने बताया यहां से रांची पटना एक्सप्रेस पकड़ेंगे पटना के लिए। रात 9 बजे ट्रेन आई। बहुत भीड़ थी। किसी तरह जनरल डिब्बे में घुस पाए। पिताजी को जगह नहीं मिली। मुझे बिठा दिया सीट के ऊपर वाली बर्थ पर। जो अमूमन सामान रखने के लिए होता है। ये सफर मुश्किलों भरा रहा। खैर पीजी लाइन पर से होकर हमलोग पटना पहुंच गए। राजधानी का रेलवे स्टेशन तो और भी बड़ा था। रेलवे स्टेशन का नाम रंग बिरंगी रोशनी में जगमगा रहा था। मैंने पहली बार बिजली के बल्ब देखे थे। रात को मुझे नींद आ रही थी। पर आधी रात में हमलोग टमटम पर सवार होकर महेंद्रू घाट पहुंचे। यहां से रेलवे की स्टीमर सेवा चलती थी।